RETTENS DOM (Appelafdelingen)

13. oktober 2015

Catherine Teughels

mod

Europa-Kommissionen

»Appel — kontraappel — personalesag — tjenestemænd — pensioner — overførsel af nationale pensionsrettigheder — forslag om godskrivning af pensionsgivende tjenesteår — ikke-bebyrdende retsakt — afvisning i første instans — artikel 11, stk. 2, i bilag VIII til vedtægten«

Angående:

Appel af dom afsagt af Retten for EU-Personalesager (plenum) den 11. december 2013i sag Teughels mod Kommissionen (F-117/11, Sml. Pers., EU:F:2013:196), med påstand om ophævelse af denne dom.

Udfald:

Dommen afsagt af Retten for EU-Personalesager (plenum) den 11. december 2013, Teughels mod Kommissionen (sag F-117/11), ophæves. Europa-Kommissionen frifindes i det af Catherine Teughels anlagte søgsmål for Personaleretten i sag F-117/11. Catherine Teughels bærer sine egne omkostninger i appelsagen og betaler Kommissionens omkostninger i appelsagen. Kommissionen bærer sine egne omkostninger i forbindelse med kontraappellen. Catherine Teughels og Kommissionen bærer hver deres egne omkostninger i forbindelse med sagen i første instans.

Sammendrag

Tjenestemænd — pensioner — pensionsrettigheder, der er erhvervet inden indtræden i Unionens tjeneste — overførsel til Unionens ordning — den berørtes ret til inden overførslen endeligt at kende det antal pensionsgivende tjenesteår, der tildeles — ret til på forhånd at anmode Unionens retsinstanser om at tage stilling — foreligger ikke

Et forslag om godskrivning af pensionsgivende tjenesteår, som fremsendes til en tjenestemand med henblik på overførsel af de pensionsrettigheder, som er optjent i et andet system, til Den Europæiske Unions pensionsordning, frembringer ikke retligt bindende virkninger, der direkte og umiddelbart berører adressatens retsstilling gennem en væsentlig ændring af hans retsstilling. Følgelig udgør det ikke en bebyrdende retsakt som omhandlet i vedtægtens artikel 91, stk. 1. Den faktiske fastsættelse af antallet af pensionsgivende tjenesteår, der indrømmes den tjenestemand, som har anmodet om overførslen til Unionens pensionsordning af de pensionsrettigheder, der er optjent tidligere i en anden ordning, sker i overensstemmelse med artikel 11, stk. 2, i bilag VIII til vedtægten nødvendigvis efter den konkrete gennemførelse af overførslen »på grundlag af den overførte kapital«. Det vil herefter ikke kunne antages, at et forslag om fastsættelse af de pensionsgivende tjenesteår, som efter selve dets karakter fremsendes inden denne overførsel, kan foretage en sådan fastsættelse. Det antal pensionsgivende tjenesteår, der kan anerkendes, følger af anvendelsen af den metode til konvertering af den kapital, der repræsenterer de tidligere rettigheder, til pensionsgivende tjenesteår, som er fastsat i de almindelige gennemførelsesbestemmelser, der er vedtaget af den pågældende institution i overensstemmelse med artikel 11, stk. 2, i bilag VIII til vedtægten. Det er nemlig den afgørelse, som vedtages, når overførslen af den kapital, der repræsenterer de pensionsrettigheder, som den berørte har optjent inden sin indtræden i tjenesten, har fundet sted, der udgør en akt, der indeholder et klagepunkt, og som kan være genstand for et annullationssøgsmål i overensstemmelse med vedtægtens artikel 91, stk. 1. (jf. præmis 52, 54, 58 og 70)

Artikel 11, stk. 2, i bilag VIII til vedtægten kræver ikke, at den forsikrede sikres mulighed for, inden han træffer afgørelse om, hvorvidt han vil udøve sin ret til at overføre de pensionsrettigheder, som han har optjent i en anden ordning, til Unionens pensionsordning, endeligt at kende det antal pensionsgivende tjenesteår, som han vil få tildelt efter en sådan overførsel. Denne bestemmelse kræver heller ikke, at en eventuel uoverensstemmelse mellem den berørte og hans institution vedrørende fortolkningen og anvendelsen af de relevante bestemmelser afgøres af Unionens retsinstanser, allerede inden den berørte træffer afgørelse om, hvorvidt han ønsker at overføre de pensionsrettigheder, som han har optjent i en anden ordning, til Unionens pensionsordning. (jf. præmis 75)